8 Paulo o ne a lemoga gore o ne a kgona go dira bodiredi jwa gagwe ka ntlha ya bopelonomi jo bo sa re tshwanelang jwa Modimo. O ne a umaka nonofo eno e e molemo ya Modimo ka makgetlo a ka nna 90 mo makwalong a gagwe a le 14—go feta mokwadi le fa e ka nna ope fela wa Baebele. (Bala 1 Bakorintha 15:10.) Paulo o ne a anaanela tsela e e pelonomi e a neng a tshwarwa ka yone, e bile o ne a batla go tlhomamisa gore bopelonomi jo bo sa re tshwanelang jo Modimo a neng a mmontshitse jone ga e nne lefela. Ka jalo, o ne a “dira ka natla go gaisa” baaposetoloi ba bangwe botlhe. Sekao se se molemo sa ga Paulo se bontsha gore Jehofa o ikemiseditse go phimola maleo a rona a a masisi a dirisa setlhabelo sa ga Jesu sa thekololo, fa re ipolela maleo a rona mme re fetola tsela e re tshelang ka yone. Ruri eno ke thuto e e molemo mo go ope fela yo o fitlhelang go le thata go dumela gore setlhabelo sa ga Keresete se ka mo solegela molemo! (Bala 1 Timotheo 1:15, 16.) Tota le fa Paulo e ne e le mmogisi yo o feteletseng wa ga Keresete, o ne a ka kgona go kwala jaana: ‘Morwa Modimo, o nthatile a ba a ineela ka ntlha ya me.’ (Bagal. 2:20; Dit. 9:5) Paulo o ne a ithuta molaomotheo wa kafa a ka direlang ka gone a sa nne a tshwenngwa thata ke dilo tse a di dirileng bakaulengwe ba gagwe mo nakong e e fetileng. A ke sengwe se le wena o se ithutileng?